Eile pajatati pikalt 24-tunnistest ja aeglasematest rütmidest. Hoolimata sellest, et ma pole antud valdkonnas mitte kõige motiveeritum kuulaja, sain siiski mõned tähtsad teadmised: meie ööpäeva mõõtev kell on resetitav valguse poolt (selleks on päris kihvtid molekulaarbioloogilised mehhanismid), seega tuleb hommikul paremaks tõusmiseks kohe võimalikult palju valgust saada - aknad lahti, lambid põlema. Muidugi teadsid seda juba meie vanaemad, kuid põnevaks teeb asjaolu just see, et nüüd me teame, mis täpselt molekulide tasemel ajus valguse tõttu juhtub. Muuhulgas selgitab see ka mulle, miks mul öösiti väga raske uuesti magama jääda on, kui olen üles ärganud ja vahepeal tule põlema pannud - tuleke resettis mu kella, mis teatas mu süsteemile, et nüüd on aeg tegutseda (muuseas, mis oleks "resetitava" eestikeelne vaste??)